Jacob Bjerregaard (S), 2011-12-15:
Tak for det.
I Danmark har vi en stærk kultur, og vi har en kultur, der bygger på nogle helt grundlæggende værdier.
Det er frihed, det er lighed, og det er fællesskab.
Frihed er jo, at det enkelte menneske er sat fri til at vælge sin egen livsbane.
Lighed er, at vi har lige muligheder, at mennesker skal have bedre udgangspunkt for at blive det, som de drømmer om, og udnytte deres potentiale.
Fællesskab er jo, at vi har et ansvar for hinanden og et særligt ansvar over for dem, som er de svageste.
De her værdier trives i et samfund, hvor der er en sammenhængskraft.
Samtidig er det sammenhængskraften, der er fundamentet for disse værdier.
Så hver gang sammenhængskraften i Danmark bliver udfordret, er Socialdemokraterne på vagt.
Vi står værn om vores kultur og vores værdier.
Vi har forventninger til fællesskabet og til vores medmennesker.
Vi forventer af hinanden, at alle borgere her i landet bidrager til samfundets sammenhængskraft.
Den kultur, der skal være dominerende i Danmark, er den kultur, der bygger på vores medborgerskab og på vores fællesskab.
For vores samfundsmodel er baseret på solidaritet og omfordeling, og derfor må vi have andre forventninger til vores fællesskab, og derfor er min holdning, at Danmark ikke kan være et multikulturelt samfund, hvor parallelsamfund lever efter egen kultur og sprog og egne normer.
Vi er meget stærkt optaget af at få løst den lange række uløste problemer, vi står over for på vores integrationsområde.
Særlig optaget er vi af at føre en politik, der samler borgerne i nationen, så parallelsamfund undgås.
Løsningen er ikke at lave splittelse mellem borgere med forskellig baggrund.
Nej, løsningen er at sætte fokus på, hvad det er, der binder os sammen som samfund nu og i fremtiden.
Samfundets regler, love og grundlæggende værdier skal respekteres, og det gælder os alle.
Men for mig er det vigtigt, at mennesker har mulighed for at leve deres liv, som de ønsker det.
Folk skal f.eks. have lov til at udleve den religion, som de ønsker.
Jeg mener, det er helt grundlæggende, at vi ikke begynder at hetze folk, fordi de vælger at have en tro og praktisere en religion.
Det er folks eget ansvar, og det er folks egen frihed.
Men friheden indebærer også et ansvar.
Alle mennesker her i samfundet har et ansvar for at bruge deres frihed rigtigt.
Det må ikke gå ud over andre.
Det, der dog er langt vigtigere end at diskutere multikultur, som Dansk Folkeparti især er optaget af, er jo at få gjort noget ved de massive integrationsproblemer, der er i Danmark.
For efter 10 år med borgerligt styre er der virkelig god grund til at få sat fut i integrationen.
Alt for mange indvandrere og deres efterkommere har ikke de samme muligheder som os andre for at skabe sig en tilværelse, hvor de fuldt ud kan udnytte deres potentiale.
Vi ønsker et samfund, hvor der reelt er lige muligheder for alle.
Integrationsopgaven er ganske enkelt ikke løftet godt nok.
Det kan vi ikke være bekendt, hverken over for nye eller gamle medborgere.
Det er meget vigtigt for Socialdemokraterne, både når vi taler om uddannelse, beskæftigelse og boligområder.
Den kamp fortsætter vi, og den kamp gælder naturligvis samtlige befolkningsgrupper i landet.
Jeg tager kraftigt afstand fra holdninger, der fratager kvinder deres rettigheder.
Jeg tager også kraftigt afstand fra holdninger, der diskriminerer befolkningsgrupper, ligesom jeg naturligvis tager kraftigt afstand fra holdninger, der vender sig mod vores demokrati.
For Socialdemokratiet er det helt afgørende, at vi sikrer ligestilling mellem kønnene, at vi alle bakker op om det danske demokrati, og at der ikke etableres parallelle retsopfattelser, og at vi alle vender os skarpt mod diskriminationen af borgere her i landet.
Det danske samfund bygger på nogle helt grundlæggende værdier, og dem hverken kan eller skal der sættes spørgsmålstegn ved.
Ved at efterleve disse værdier skaber vi den bedst mulige sammenhængskraft i landet, og det er mit ønske, at et bredt flertal i Folketinget også vil arbejde for denne sammenhængskraft.